
A GYERMEKVÉDELMI RENDSZERBŐL KIKERÜLŐ FIATALOK MUNKAERŐPIACI HELYZETE

Dolgozatom témájaként a gyermekvédelmi rendszerből kikerülő fiatalok munkaerőpiaci esélyeit vizsgálom, a velük közvetetten és közvetlenül foglalkozó szakemberek szemszögéből. Kutatásom során górcső alá veszem az érintett fiatalok jövőképét és lehetőségeit a hazai munkaerőpiac tükrében, figyelembe véve a hátrányos helyzetű fiatalok ilyen speciális csoportjának állami gondoskodásban töltött előéletét és azzal szorosan összefüggő egyéb dimenziókat. Dolgozatomban bemutatásra kerül ezen fiatalok helyzetének ismertetése és lehetséges intervenciós-korrekciós intézkedések javaslata, mint emberi erőforrás fejlesztési lehetőség. Sorra veszem a hazai és külföldi releváns szakirodalmak álláspontját, melyek kutatásom elméleti, értelmezési alapját adták, illetve segítségül szolgáltak kutatási kérdéseim felállításában, az ezek vizsgálatára készült interjú kérdések megfogalmazásában. Empirikus kutatásom célja pedig a megkérdezett szakemberek meglátásaival kiegészülve komplex képet festeni az állami gondoskodásból kikerülő fiatalok helyzetéről, munkaerőpiaci sikerességük esélyeiről és ezek fejlesztési lehetőségéről.



